La gestió ciutadana d’equipaments públics exigeix paraigües legal | favb.cat\nInici » La gestió ciutadana d’equipaments públics exigeix paraigües legal\nAssemblea del Bidó, l’entitat responsable del funcionament de l’Ateneu Popular 9 Barris, celebrada el passat mes de febrer.\nActualment hi ha 64 equipaments gestionats per entitats i repartits de forma desigual per districtes. On n’hi ha més és a Sant Martí (15), seguit de prop per Nou Barris (12). En canvi només n’hi ha un a Ciutat Vella, a Sarrià-Sant Gervasi i a les Corts. La majoria són casals de barri (25), però també hi ha casals de joves (9), centres cívics (8), equipaments esportius (7) o centres culturals (7). Entre els gestors hi ha sobretot entitats de barri o de districte, però també sectorials com el Centre LGTBI, una aula ambiental, Torre Jussana o la Central del Circ al parc del Fòrum.\nLes entitats que actualment gestionen aquests espais pateixen en pròpia pell aquesta manca de paraigües legal. Cada cop que els toca renovar conveni apareix el fantasma del concurs públic: burocràcia disparada i potser fins i tot haver de competir amb empreses i fundacions molt més musculades a nivell tècnic i pressupostari que una associació de barri.\nPegues a l’adjudicació directa\nLes lleis supramunicipals han evolucionat cap a la lliure concurrència i les entitats gestores denuncien que els funcionaris cada cop posen més pegues a les adjudicacions directes. És més, la Plataforma de Gestió Ciutadana, que agrupa 39 dels col·lectius gestors a Barcelona, denuncia que el Consistori ha aturat la renovació de diversos convenis aquest hivern perquè Intervenció municipal ha transmès la consigna d’enviar a concurs qualsevol concessió d’espais. L’ordre d’extremar la cautela coincideix en el temps amb la querella contra l’alcaldesa Ada Colau per subvencionar la PAH i tres entitats més a través de convenis directes. De moment, la incertesa ja s’ha cobrat víctimes col·laterals: equipaments com La Violeta (Gràcia) o la Casa Orlandai (Sarrià) aniran a concurs en breu.\n“Defensem aquest model perquè som entitats arrelades al territori i obertes, i a més molts cops ens forcen a anar a concurs i ningú altre s’hi presenta”, reivindica Mariona Soler, de la Plataforma de Gestió Ciutadana. Anar a concurs és un problema per a associacions d’aquesta mida, coincideix Marcel·lí Puig, del Centre cultural Ton i Guida (Nou Barris). “Has de dedicar un esforç molt gran a la burocràcia d’un concurs. Són hores i energies que treus de dinamització comunitària”, lamenta. A més, requereix uns coneixements que no tothom té i que poden fer de barrera d’entrada per exemple a grups juvenils o col·lectius d’origen divers. “Estem caient en el parany de la tecnificació administrativa”, avisa.\nLa temptació de contractar professionals\nTambé per a les entitats que són gestores hi ha la temptació de contractar tècnics professionals per portar el dia a dia, una tendència amb la que la plataforma és crítica perquè dilueix el factor comunitari. L’esperit original, recorden, és que el barri s’empoderi i s’autogestioni per cobrir les necessitats dels veïns, des de les capacitats i possibilitats de cada territori. No hi ha una fórmula màgica i homogènia, sinó que “cada cas és un món”. “El barri ha d’estar dins de l’equipament, decidint i realitzant les activitats que s’hi fan”, recalca Soler.\nDurant el mandat de Xavier Trias (CIU) les entitats van aconseguir fixar un tipus de conveni que s’anomena de “gestió cívica”. Va ser un pas endavant, però el veuen insuficient i volen seguir afinant-lo, explica Aurora Álvarez Yoyi, de la gestora de l’Ateneu Popular 9 Barris: “Ens agradaria que tingués una mirada més comunitària, que no serveixi per a qualsevol tipus d’espai”. L’únic límit legal existent, ara per ara, és que siguin serveis públics no obligatoris, com ara escoles o hospitals. Darrerament se n’han firmat per a camps de futbol, per exemple, cosa que ha generat suspicàcies. “Som els primers interessats en què no pugui confondre’s una gestió cívica amb un xiringuito amic”, rebla Soler.\nNou circuit en camí\nLa insistència de les entitats gestores al districte de Nou Barris ha desembocat en la troballa d’una fórmula ad hoc per evitar els concursos sense perdre seguretat jurídica. L’element clau és anunciar la renovació o estrena d’una gestió cívica al consell de barri, perquè pugui assabentar-se’n el teixit associatiu i debatre la idoneïtat del projecte. Si en aquell mateix territori apareix un altre col·lectiu candidat a assumir aquella gestió, amb un arrelament i representativitat equivalents, aleshores s’obriria un concurs. Per contra, si no hi ha cap altre interessat i no hi ha ombra de dubte sobre la tasca realitzada, es podria procedir a la firma del nou conveni.\nLa Plataforma de Gestió Ciutadana va reclamar a l’àrea de Democràcia Activa de l’Ajuntament –que és qui tracta aquests convenis– que fes extensiva a tota la ciutat la via assajada a Nou Barris. El govern municipal ha recollit el guant i prepara una circular sobre el nou circuit d’adjudicació. Primer l’ha de pactar internament, que no és poc: diferents departaments municipals –districtes, serveis jurídics, Participació, interventor…– han de dir-hi la seva. I no tots comparteixen la mateixa visió sobre les adjudicacions directes.\nL’Ajuntament elabora el procediment\n“El procediment encara no està finalitzat, l’estem escrivint”, admet el regidor de Drets de Ciutadania i Participació, Marc Serra. “La previsió és que pugui estar consensuat dins de l’Ajuntament i amb les entitats cap a la primavera-estiu, i que pugui entrar en funcionament a partir del curs vinent, cap al mes de setembre”, detalla a Carrer. L’objectiu, diu, és “arribar a temps per a les renovacions de conveni previstes per final d’any”.\nFonts municipals afegeixen que el procés judicial obert contra Colau no altera en cap cas aquesta previsió. “L’adjudicació es fa actualment seguint els procediments establerts: de forma excepcional quan queda acreditada l’exclusivitat de l’entitat es fa per adjudicació directa, i en la resta de situacions de forma ordinària per concurrència. Sempre segons la llei”, apunten.\nCompetència i dubtes\nSerra assumeix que el nou circuit no serà un canvi de paradigma, sinó una “actualització” de les bases que ara regulen com ha de ser una gestió cívica. Preveu obrir concurs públic en dos supòsits: competència i dubtes. “En primer lloc, quan dos projectes o més demostrin interès per la gestió d’un equipament”, apunta Serra. “Si només n’hi ha un, es presentarà la proposta al consell de barri o al consell sectorial d’aquell àmbit temàtic”, afegeix.\nLa segona circumstància és que es qüestioni la idoneïtat de la candidatura. La proposta haurà de rebre el vistiplau del consell de barri o sectorial i també un informe favorable de la Taula de Patrimoni Ciutadà, que és l’òrgan municipal que adjudica locals a entitats. Està format pels serveis jurídics, tècnics de Patrimoni, de Participació i del districte en qüestió.\nUn cop superats els dos filtres, encara s’ha d’anunciar l’adjudicació en el butlletí oficial de l’Ajuntament i en el Portal de Transparència. En cas que no hi hagi cap candidatura de darrera hora ni cap impugnació, aleshores ja sí que es faria l’adjudicació directa.\nSegueix sent un circuit llarg, però pretén ser més garantista que l’actual. “Si no es fan bé les coses, pot aparèixer qualsevol tercer i impugnar”, justifica Serra. “La majoria de cops es tracta de renovacions, no de noves cessions”, recorda el regidor. Per tant, els dubtes que poden sorgir anirien sobretot en la línia de valorar la tasca feta, conflictes en la gestió o pèrdua de la potència dinamitzadora.\n“De la pràctica d’aquests 15 anys, hem après que és un model molt bo, però que necessita que hi hagi un projecte comunitari al darrere”, adverteix Serra. “Gestionar per gestionar no té sentit, només té sentit quan una entitat amb la seva capil·laritat pot desenvolupar un projecte veïnal amb valor afegit, que no podria oferir una empresa”, sosté. Serra no descarta que l’aplicació del nou procediment comporti canvis de gestora en espais concrets: “En alguns equipaments pot comportar activar la fórmula de gestió cívica i en altres casos potser no renovar la que hi ha, perquè el projecte inicial ha perdut força amb els anys o no ha trobat relleu generacional”.\nSobre els espais que poden optar-hi, Serra esquiva la polèmica: “L’escenari natural de la gestió cívica són els equipaments de proximitat i, per tant, ens hi acostem més amb casals de barri, de joves o centres cívics que amb equipaments esportius. Però podria donar-se el cas si és fruit d’una lluita veïnal, té un projecte social sumat a l’esportiu, té arrelament…”. El govern municipal té en ment alguns espais de nova creació candidats a adjudicacions a entitats, però prefereix no avançar-ne cap: “En tenim diversos en construcció que són fruit d’una reclamació veïnal, però no vull posar noms per no prefigurar situacions en el futur”.\nCap a una llei catalana\nLa circular municipal no deixa de ser un pedaç jurídic per no estar tant a la intempèrie. La Plataforma de Gestió Ciutadana i l’Ajuntament tenen esperances d’aconseguir la seguretat legal definitiva a través de les lleis d’associacionisme i d’economia social que té en tràmit el Parlament català. “Estem en converses amb la Generalitat perquè sigui possible; si s’aconsegueix serà més fàcil que tothom que ha de validar un expedient de gestió cívica ho faciliti”, confia Serra.\nA què ens referim quan parlem de...?\nÉs una fórmula de gestió d’equipaments municipals -centres cívics, casals de barri, casals de joves...-, per la qual una entitat del territori es fa càrrec d’un equipament.\nEntitats i col·lectius, com ara la Plataforma de Gestió Ciutadana, eviten l’ús de l’adjectiu cívica, en considerar que gestió ciutadana és un terme més ampli i inclusiu.\nAmb aquest concepte, les entitats reivindiquen la implicació veïnal en l’autogestió de projectes -amb o sense equipament- i el seu retorn al territori.\nQuè hi diu la legislació?\nSegons l’article 34 de la Carta Municipal de Barcelona, “les entitats, les organitzacions i les associacions ciutadanes sense ànim de lucre poden exercir competències municipals o participar en nom de l’ajuntament en la gestió de serveis o equipaments la titularitat dels quals correspon a altres administracions públiques”. “La gestió cívica de competències municipals -afegeix-es pot utilitzar per a les activitats i els serveis susceptibles de gestió indirecta, té sempre caràcter voluntari i no lucratiu i s’adjudica mitjançant concurs públic quan hi hagi diverses entitats o organitzacions amb característiques idèntiques o semblants”.\nLa gestió cívica a Barcelona\nCasal de barri Pou de la Figuera (Casc Antic)\nCasal de barri El Poblet (La Sagrada Família)\nCasal de barri Espai 210 (La Sagrada Família)\nCasal de barri Transformadors (El Fort Pienc)\nCentre LGTBI (Sant Antoni)\nEquipament cultural Calàbria 66 (Sant Antoni)\nEspai associatiu Lola Anglada (L’Esquerra de l’Eixample)\nCasal de barri la Vinya (La Marina)\nCentre cívic Cotxeres-Casinet d’Hostafrancs (Sants i Hostafrancs)\nCentre cívic el Sortidor (El Poble-Sec)\nCentre cívic Font de la Guatlla (La Font de la Guatlla)\nCentre cívic la Cadena (La Marina)\nCentre cívic la Casa del Rellotge-Sala Pepita (La Marina)\nPoliesportiu la Marina (La Marina)\nPoliesportiu les Tres Xemeneies (El Poble-Sec)\nCasal de barri de la Mercè (Les Corts)\nCentre cívic Casa Orlandai (Sarrià)\nAula ambiental Bosc Turull (Vallcarca i els Penitents)\nCasal de barri Can Carol (Vallcarca i els Penitents)\nCasal de barri Cardener (La Salut)\nCentre Artesà Tradicionàrius (La Vila de Gràcia)\nCentre cultural popular la Violeta (La Vila de Gràcia)\nCentre de Recursos per Associacions Juvenils (La Vila de Gràcia)\nEspai Jove la Fontana (La Vila de Gràcia)\nFinca Salvador i refugi Plaça del Diamant (La Vila de Gràcia)\nCamp de futbol de Sant Genís (Sant Genís dels Agudells)\nCamp de futbol del Carmel (El Carmel)\nCan Crehuet (Horta)\nCasal de barri Font d’en Fargues (La Font d’en Fargues)\nCasal de joves Girapells (El Guinardó)\nPunt d’Informació Juvenil d’Horta-Guinardó (Horta)\nTorre Jussana (La Clota)\nAteneu Popular 9 Barris (La Trinitat Nova)\nCamp municipal de Ciutat Meridiana (Ciutat Meridiana)\nCamp municipal de futbol Vallbona (Vallbona)\nCasal de barri Ateneu la Bòbila de Porta (Porta)\nCasal de barri de Prosperitat (La Prosperitat)\nCasal de barri la Cosa Nostra (Can Peguera)\nCasal de barri Ton i Guida (Les Roquetes)\nCasal de joves de Prosperitat (La Prosperitat)\nCasal de joves de Roquetes (Les Roquetes)\nCentre cívic Can Basté (El Turó de la Peira)\nLa Masia de la Guineueta (La Guineueta)\nPoliesportiu Valldaura (La Prosperitat)\nAteneu l’Harmonia (Sant Andreu de Palomar)\nCasal de barri Can Portabella (Sant Andreu de Palomar)\nCasal de barri Torre de la Sagrera (La Sagrera)\nCentre cívic Can Clariana Cultural (El Congrés i els Indians)\nCasal de barri Bac de Roda de Poblenou (El Poblenou)\nCasal de barri Besòs (El Besòs i el Maresme)\nCasal de barri de Diagonal Mar (Diagonal Mar)\nCasal de barri de la Pau (La Verneda i la Pau)\nCasal de barri del Poblenou (El Poblenou)\nCasal de barri Espai Antoni Miró Peris (El Camp de l’Arpa)\nCasal de barri la Palmera (La Verneda i la Pau)\nCasal de barri la Verneda (La Verneda i la Pau)\nCasal de barri Provençals Ca l’Isidret (El Poblenou)\nCasal de barri Vila Olímpica-Can Gili Nou (La Vila Olímpica)\nCasal de joves del Clot (El Clot)\nCasal de joves del Poblenou-Can Ricart (El Poblenou)\nCentre cultural la Farinera (El Clot)\nCentre d’Imatgeria Festiva del Poblenou (El Poblenou)\nLa Central del Circ Fàbrica de Creació (Diagonal Mar)\nFont: Grup de Treball de Gestió Comunitària i Economia Solidària


AGATHA MISTERY EL VIKING DESAPAREGUT-GAUDINFANCIA\nGaudinfancia » Botiga » agatha mistery 28. el viking desaparegut(edició català)\nGroenlàndia: en una glacera s’ha trobat un viking hibernat durant segles. Un grup d’experts comença a estudiar la troballa, però, de sobte … desapareix en el no res!\nllibre nº28-A partir de 8 anys.\nCategories: Juvenil, LLIBRES Etiquetes: agatha mistery el viking desaparegut, infantil, libro, super divertido\nGroenlàndia: en una glacera s'ha trobat un viking hibernat durant segles. Un grup d'experts comença a estudiar la troballa, però, de sobte ... desapareix en el no res!\nEl Agatha i Larry, amb l'ajuda de la tia Smilla, una enèrgica inuit, han d'aprendre a orientar-se pel fascinant paisatge àrtic i desentranyar el misteri de l'antic guerrer que podria reescriure la història d'aquella terra salvatge.


Sempre que vulguis des del teu espai personal a www.telecos.cat\nCom ja sabeu, un dels serveis del que podeu gaudir pel sol fet de ser membre de Telecos.cat és la disponibilitat de forma gratuïta d’una pòlissa de responsabilitat civil que cobreix totes les vostres actuacions professionals. Aquesta pòlissa no tan sols cobreix als professionals que treballen per compte propi, sinó que també dóna cobertura als treballadors per compte aliè davant de possibles responsabilitats que us puguin exigir els clients de la vostra empresa o inclús la vostra pròpia empresa.\nMolts de vosaltres ens demaneu cada inici d’any la vostra pòlissa personalitzada que us dona una cobertura anual. Us recordem que vosaltres mateixos us la podeu descarregar quan ho creieu convenient des del vostre espai personal a www.telecos.cat.\nCom puc descarregar-me la meva PRCP?\nAccedeix al teu espai personal introduint el teu nom d'usuari i contrasenya (si no recordes les dades d'accés les pots recuperar introduint el teu DNI al següent enllaç).\nEntra al menú Serveis (sota la capçalera de la web) i accedeix al submenú Responsabilitat Civil Professional on trobaràs l'opció: Descarrega la teva pòlissa (opció només disponible si has accedit al teu espai personal -pas 1-).\nAutomàticament es descarregarà un fitxer PDF amb la teva pòlissa personalizada.\nInformació general sobre la PRCP


A.E.C. MANLLEU - El Manlleu d'ahir\nl’A.E.C. MANLLEU va ser fundat el 21 de novembre del 1931, el seu local social estava situat al Patronat de Cultura. El primer terreny de joc que va tenir, fou inaugurat el 19 de març de 1931 era de lloguer i estava situat a la zona del Serrat del Munt, a la part oest de la vila i a sobre de la carretera de l’estació. El lloguer era de 350 pessetes anuals.\nEn els seus inicis els colors del mallot eren com els actuals, amb franges vermelles i grogues, colors que durant la guerra van haver de canviar pels de franges grogues i negres, fins que va haver acabat la guerra que recuperà la fins a l’actualitat.\nPer la Festa Major del 1934, l’AEC Manlleu inaugura un nou camp anomenat pels vilatans, estadi manlleuenc. Estava situat al costat del riu molt a prop del pont del tren on avui hi ha les naus de la desapareguda fàbrica de can Serra. El ressò que tenia el futbol a Manlleu va fer que en el nou estadi s’hi hagués projectat la construcció de pistes d’atletisme, piscina i un velòdrom per a la pràctica de diferents disciplines esportives. Tan sols es va arribar a construir un velòdrom ja que l’arribada de la guerra civil va interrompre els projectes.\nUn cop acabada la guerra civil, hi hagué el contratemps de la inundació de l’octubre del 1940. Els terreny que tenia l’Associació Esportiva Cultural Manlleu varen passar a mans de la fàbrica de Can Serra. Alhora l’esmentada empresa va cedir els terrenys que actualment ocupa l’AEC Manlleu.\nEls seus fundadors foren els senyors Pere Aixelà, Ramon Miró, Joaquim Muntada, Ramon Dot, Joan Costa, Pere Gil, Jaume Tarrés, Josep Roqué, Joan Rierola, Ramón Saurina, Teodor Torra, Ignasi Mas, Pere Jaumira, Josep Sabatés i Josep Rierola.\nActualment l’A.E.C. Manlleu segueix amb la seva activitat.


Publicat el Dijous, 13 Juny 2013 13:57\n13/06/2013 Assemblea Joves del Molinar i GOB convoquen a una marxa per salvaguardar l'horta del Molinar.\nL'assemblea de Joves del Molinar i el GOB proposen alternatives a una obra impactant, amb un costs i uns impactes exagerats que podrien evitar-se utilitzant ja les infrastructures existents.\n11/06/2013 El GOB denuncia que Company compromet el futur de l'aigua per satisfer interessos privats\nCamps de golf: poden regar amb aigua potable des de la Llei Company. El golf de Canyamel (CALA PROVENSALS, S.A) ha demanat extreure 200.000 m3 anuals, el consum equivalent a un municipi de 4.000 habitants. El Pla Hidrològic està orientat a eliminar controls i permetre activitats que poden posar en perill els pous de reserva i garantia d'abastament de la població.\n06/06/2013 El GOB acusa Delgado de privilegiar un cop més al sector hoteler regulant a la carta dels seus interessos.\nEl Conseller Delgado s'inventa declaracions per sotmetre l'urbanisme als interessos del sector via competències turístiques. Ara és el moment de les declarades "zones madures".\n04/06/2013 5 de juny, dia mundial del medi ambient: El GOB fa una crida a la mobilització ecologista\nEl GOB convoca a l’activisme de denúncia, resistència i pràctica d’alternatives al creixement que ens ha dut a l’actual crisi sistèmica, social, econòmica i ambiental.\nFes-te soci del GOB\ni vine al concert de Manu Chao!\nI si ja ets soci,\nanima algú a fer-se del GOB i veniu al concert de Manu Chao!\nDes d'avui fins dia 21 de juny, els nous socis o els socis que animin algú a fer-se soci participareu en el sorteig de 2 entrades pel concert de Manu Chao, a més de les 2 samarretes del GOB que més us agradin.\nEl GOB i Manu Chao, compromís i bona música!\nDijous 13 de juny, 19h. L'aigua és un dret, no una mercaderia. Documental i debat obert. Acte organitzat pel GOB, Enginyeria Sense Fronteres i Attac Mallorca a Inca. Volem debatre sobre els diferents processos de privatització de la gestió de l'aigua que s'estan impulsant a Mallorca i concretament a Inca. Analitzar pros i contres d'aques procés; quines conseqüències pot tenir sobre la sostenibilitat i la qualitat del recurs; com pot afectar les butxaques dels ciutadans; quins arguments motiven el procés, etc. A Finestra al Sud (Plaça Orient, 10, Inca) mapa.\nDissabte 15 de juny, 12h. Marxa per l'horta del Molinar. Marxa per exigir alternatives a l'accés al Molinar. Per una mobilitat i accessos que respectin el territori. Per la protecció de l'entorn rural d'es Molinar. Camí d'en Viquet (punt de trobada: carrer de Llucmajor - pont del Torrent Gros).


JMBalcells - Notes d'un exdiputat: 2009\nPublicat per JM Balcells a 8:11 a. m. Cap comentari:\nPublicat per JM Balcells a 1:47 a. m. Cap comentari:\nEl meu blog s'ha traduit avui en un article a El Punt. Haig de dir que van ser moltes les entrades al blog i m'imagino que seran encara molts més els lectors del diari. Un article o unes reflexions que no deixen indiferent a les persones. He rebut correus, comentaris i reflexions de tota mena. Pretenia precisament això. Que col.lectivament ens puguem preguntar sobre com protegir uns valors que sovint es qüestionen però que són bàsics per mantenir una coherència en la manera com hem volgut organitzar-nos col.lectivament. Es un terreny en el que no n'hi ha prou de suggerir-ho personalment. Considero que fins i tot el CAC hauria de dir-hi la seva.\nDit això, vull afegir que els meus comentaris, el meu article, o el meu suggeriment no forma part de cap encàrrec. Escric o dic en veu alta el que considero pertinent, a títol exclusivament personal i sense pretendre implicar-hi ni el grup parlamentari ni el PSC. És aquella llibertat d'expressió que vull per a tothom i que vull també per a mi però sempre dins del marc de convivència i de respecte que ha d'estar al servei del reforçament del sistema democràtic. Alguna de les reaccions o dels comentaris que m'han arribat, curiosament sota signatura anònima, no ho respecten aquest marc convivencial. Això em dol. No pas la discrepància.\nI paral·lelament aquests dies rebo també correus i algun power point, carregats de mentides i de falsedats contra Catalunya i els catalans. Em preocupa perquè veig que en massa fronts s'està jugant en foc i en lloc de la convivència s'atia la confrontació. Qui ho pot parar? Hi ha una primera resposta política que seria: un bon govern i una bona oposició. Però una segona resposta és mediàtica. Els mitjans, que en l'etapa de la transició van tenir un paper cabdal per fer, de manera constant, una mena de pedagogia de la democràcia, avui hauiren també d'assumir un paper de regenaració democràtica més que no pas encendre metxes de descrèdit i de pura confrontació.\nReconec que, globalment, els nostres mitjans públics ho estan fent. El que passa és que està comprovat que la cridòria ven i suma audiències i el risc és que, algunes vegades, prevalgui aquest factor per damunt de la tasca diària de la professionalitat, el rigor i la creativitat.\nPublicat per JM Balcells a 8:22 a. m. Cap comentari:\nPublicat per JM Balcells a 2:41 a. m. Cap comentari:\nAvui el recull de premsa que ens arriba cada dia als diputats i que elabora el Centre de Documentació Política sota la direcció de Miquel Sellarès, remarcava com "la notícia del dia" el cas de la consulta d'Arenys. Podem dir que el Centre de Documentació consagra cada dia allò que considera que és més imporant i ho posa com a notícia del dia, com a notícia destacada i aplega tota mena d'articles que hi fan referència. Això fa que els programes de ràdio, les tertúlies i les declaracions que es reclamen al llarg del dia dels polítics siguin també arrossegades per aquesta selecció informativa. Es una dada que un altre dia m'agradaria comentar per destacar que la tria de les informacions de qualsevol mitjà no és neutra. Ho deixo només apuntat.\nPer alguns, doncs, sembla que la consulta d'Arenys és la notícia més important del país i és la que que genera rius de tinta als diaris i anàlisis patriòtics a les tertúlies dels audiovisuals! Els aturats, la crisi de les empreses, les alternatives per sortir de la recessió, les propostes de canvi de model productiu, el pes i la responsabilitat del poder financer en aquest context de crisi congelada, el rol dels sindicats, la passivitat de la gent jove, la tendència mantinguda dels partits polítics no pas a aportar alternatives sinó a aprofitar-se de la crisi per desgastar un dia i un altre el govern... això no és objecte d'anàlisi, de debat ens els mitjans. Les causes identitàries tornen a eclipsar els grans reptes de país. No som ni tan sols capaços de mirar què fan a fora: com apliquen receptes noves, receptes pròpies per impulsar la recuperació. Pocs comentaris analítics a l'intent del president Obama per reformar la política sanitària als EUA que donaria peu a confrontar-la amb la nostra! ... Tot això són problemes l'anàlisi dels quals o no es fa o no engresquen la gent normal del carrer que té una oferta mediàtica prou potent per poder gaudir de la Vuelta, o de la cursa de Formula 1, o de motos o l'arrencada de la lliga de futbol... mentre que els "teòricament" més lúcids donen voltes i voltes a la possibilitat o no d'organitzar una consulta sobre l'autodeterminació... Ens hem begut l'enteniment! Es com si en un vaixell que s'enfonsa els tripulants estiguessim més pendents de salvar la bandera que oneja al capdemunt del màstil que de la seguretat dels passatgers.\nNo hi tinc res en contra del fet que es faci la consulta d'Arenys però no el convertim amb el referent del gran dilema col.lectiu del país i dels catalans. I quan es faci aquesta o una altra consulta similar vetllem tots per a que es compleixin tots les regles del joc democràtic: transparència, crida a la participació, informació àmplia i suficient i defensa pública de l'abast de totes les alternatives de resposta... Juguem net des del començament i no pretenguem que juguin només o majoritàriament aquells que avalen els resultats pretesos pels organitzadors de la consulta.\nPublicat per JM Balcells a 1:53 p. m. Cap comentari:\nLa convalescència aquests dies m'ha permès sobretot llegir. Tres llibres han ocupat simultàniament la capçalera: "Anatomia de un instante" de Javier Cercas. "Maquiavel en democràcia" d'Édouard Balladur i "El futuro y sus enemigos" de Daniel Innerarity. Anàlisi d'una etapa històrica el primer, anàlisi dels mecanismes del poder en la societat democràtica, el segon i reflexions filosòfico-morals sobre el pes del present i del futur en l'acció política, el tercer. El llibre de Cercas sobre l'entrellat del 23F m'ha ben enganxat. Potser perquè em recordava moments viscuts i noms i protagonistes ben coneguts. Interessant la distinció que fa al llarg de tot el llibre de la talla política d'Adolfo Suàrez que qualifica més aviat mediocre i del seu rellevant paper en la transició que considera molt reeixit fins a les postrimeries del seu mandat. Em va captivar el paral.l-lisme i el contrast personal i polític que dibuixa Cercas de tres parelles de protagonistes d'aquell moment: Suàrez-Armada, Tejero-Carrillo, Milans del Bosch-Gutiérrez Mellado.\nEl llibre de Balladur recopila els trets més destacables de la dinàmica del poder en temps de democràcia, les formes noves de seduir el poble (l'electorat) que té periòdicament en les seves mans la capacitat d'escollir els seus governants, les formes noves de guanyar aliats, les formes noves de vendre els èxits o de silenciar els errors, el pes dels mitjans de comunicació...\nEl llibre d'Innerarity és més filosòfic però es tracta no pas d'una filosofia de les essnències sinó la filosofia de l'acció política, de la política democràtica. Interessantíssim. Un dels punts que he trobat més interessants fa referència al que ell anomena la "tirania del present". Els polítics, diu Innerarity, estan excessivament condicionats pel present, per la immediatesa de la seva acció i de les seves decisions. El fet de tenir sempre unes eleccions a la vista i senzillament uns sondejos d'opinió sobre la valoració en el dia a dia que tenen els ciutadans del governant fa que les seves decisions o les seves reaccions estiguin condicionades a obtenir rendibilitat o en les urnes o en els enquestes d'opinió i no saben o no s'atreveixen a actuar en perspectiva de més llarg termini, en perspectiva sobretot de més enllà del seu propi mandat. Els reptes que tenen avui les societats modernes són reptes de futur però d'un futur que va més enllà dels períodes electorals però que cal preveure avui, que cal afrontar des d'avui mateix: reptes com el canvi climàtic, com l'energia nuclear per exemple, exigeixen decisions que no condicionen tant la generació actual com la que vindrà i els afectats de futur que encara no tenen avui ni veu ni vot per exigir polítiques que els condicionaran han de poder tenir portaveus cienjtífics, intel.lectuals però també polítics que demanin als governants garanties i condicions de vida de futur més justes i qualitatitvament més sostenibles. Governar no només per a la immediatesa, no només per als resultats mediàtics del moment sinó amb visió d'Estat, amb visió de governant de país que ha d'afrontar els reptes de futur amb decisions que potser avui no seran valorades per un electorat massa presonar del present.\nPenso que caldria que els polítics i els intel.lectuals generéssim debats d'aquesta mena i féssim pedagogia d'una acció política no condicionada exclusivament per la immediatesa de la crítica o de l'aplaudiment dels tertulians "sabelotodo" que monopolitzen cada dia les àgores d'opinió dels nostres mitjans de comunicació.\nPublicat per JM Balcells a 3:58 a. m. Cap comentari:\nEspanya Federal: Defensa de l'Estatut, SÏ. Antiespanyolisme, NO\nEl ministre de Justícia ho ha expressat amb tota claredat: Validar o no l'Estatut de Catalunya marcarà el futur del model autonòmic de l'Estat. Ens trobem en una fase decisiva del desplegament de l'Espanya de les autonomies. La Constitució va dibuixar un marc prou flexible per encaixar un model d'Estat descentralitzat que després d'uns anys de funcionament i a partir de l'experiència de cada autonomia i de la constatació dels dèficits i alhora de les seves potencialitats han permès obrir camins nous i recollir-ho en la reforma dels respectius estatuts. Després de l'etapa de la transició podem dir que estem en el moment clau de configuració més definitiva del model d'estat. O ens quedem en la reforma simple d'Estat descentralitzat o avancem de forma decisiva cap al model federal. La sentència del TC sobre l'Estatut de Catalaunya donarà les pistes de fins a quin punt el Constitucional considera que avançar cap a l'Espanya Federal és compatible o no amb la Constitució. Moment clau, doncs, per al futur no només de Catalunya sinó també d'Espanya.\nEl dilema, per tant, no és només si el text estatutari és constitucional o no, sinó si el text constitucional ens permet anar més enllà en la configuració de l'Espanya plural. La resposta negativa donaria arguments als que propugnen obertament l'opció independentista. Aquests sectors desitgen en el fons que la sentència del TC sigui negativa o restrictiva per avalar la dinàmica de ruptura. Els que considerem constitucional l'Estatut aspirem a poder-lo desplegar en tota la seva potencialitat i permetre que Catalunya esdevingui el motor d'una reforma en profunditat de l'Estat.\nLa proximitat de la sentència del TC dóna peu aquests dies a posicionar-se tant per part dels partits polítics com de l'anomenada societat civil. Es dibuixen clarament dues línies: els que convoquen directament a la protesta i al rebuig de la sentència, sense esperar saber-ne el contingut o l'abast i els que estan a l'aguait de veure'n l'abast per poder calibrar la contundència de la resposta col.lectiva. Per als primers, més que la defensa de l'Estatut, que potser molts ni el van defensar ni el van refrendar en el seu moment, preval el rebuig radical del marc polític que li pot donar sentit. Més d'un desitja apassionadament la sentència negativa per justificar objectius rupturistes. L'antiespanyolisme és molt més fort que la defensa de l'Estatut. Per als segons hi ha un primer moment de prudència a l'espera de conèixer el contingut de la sentència. Si aquesta qüestiona punts claus del text estatutari és evident que la reacció política haurà de ser valenta, col.lectiva, agosarada per recordar, primer que tot, on radica la sobirania que avala una llei orgànica aprovada a les Corts Generals i refrendada pel poble de Catalunya i en segon lloc perquè, qüestionar-la per part del tribunal intèrpret de la Constitució, obligaria a plantejar-se la prevalènça de les instàncies on recau la sobirania democràtica. Grinyolaria, sens dubte, l'estructura orgànica de l'Estat. La resposta seria un posicionament no antiespanyolista sinó una pressió exigent per refer els pactes d'Estat en el marc d'un nou model d'estructuració de l'Espanya plural. Si l'Estatut no cap en la Constitució, potser el que cal és canviar la Constitució. O encara més fàcil, canviar el Tribunal Constitucional.\nPublicat per JM Balcells a 1:34 a. m. Cap comentari:\nHe deixat l'hospital: l'etapa de fet més "dolça" d'una intervenció quirúrgica: estàs sempre en mans dels professionals que segueixen el procés amb rigor i amabilitat. La veritat és que només puc fer elogis tant de la professionalitat del Dr. Ferran Montserrat (cirugià) com del Dr. Muniesa (rehabilitador) i dels seus respectius equips de l'hospital de l'Esperança.\nHe començat a casa la segona fase de rehabilitació, potser més dura i sovint dolorosa, amb viatge diari a l'hospital i atenció personalitzada del personal de trauma. Dimecres TV· va ensenyar l'aposta que ha fet l'hospital de l'Esperança i concretament el Dr. Muniesa per introduir les noves tecnologies en el procés de rehabilitació. Avui m'ha ofert la posssibilitat de participar-hi com a pacient i la fisioterapeuta Mercè m'ha explicat el sistema telemàtic de rehabilitació controlada a distància. Un programa degudament dissenyat permet al pacient fer i veure els exercicis des d'una pantalla d'ordinador que enregistra els moviments, avalua la correcció de cada un d'ells i els arxiva per a que siguin analitzats després pel professional de l'àrea de rehabilitació de l'hospital. Seinzillament fantàstic. Si el pacient des de casa pot procedir telemàticament el seu procés rehabilitador els professionals poden atendre mentrestant altres persones i agiliten i amplien el servei. És bo que sigui la Salut Pública que empenyi aquesta introducció de les noves en el camp de la sanitat pública. N'hem d'estar orgullosos. Sovint es destaquen deficiències, que també n'hi ha, però poques vegades s'epliquen els avenços, les apostes de futur, la qualitat de servei que es vol donar i es dóna en una àrea tan bàsica del servei públic com és la sanitat. Benvinguda tecnologia !.\nPublicat per JM Balcells a 9:49 a. m. Cap comentari:\nPublicat per JM Balcells a 7:52 a. m. Cap comentari:\nEleccions: Petites variacions que generen grans canvis!\nA dos dies de les eleccions a Galícia i a Euskadi. Tot va molt de pressa. Amb 38 escons (probablement) Núñez Feijoo serà investit president de Galícia. Pérez Touriño deixa la primera fila del PSG i s'obre el parèntesi d'un nou lideratge socialista a Galícia. A Euskadi Patxi López, malgrat ser el lider de la segona força més votada, té tots els números per esdevenir el nou Lehendakari. El PNB ja ha avisat que s'ho prendrà com una agressió i amença en retirar el suport a Madrid al govern Zapatero. Em pregunto: No és el PNV qui deia durant la campanya que la política autonòmica no ha d'estar condicionada (i per tant no ha de condicionar) la política espanyola? Ara ja sí?\nNo es pot negar que el mapa polític ha donat un tomb i ho notarem en les properes setmanes. Posats a llegir la lletra grssoa dels resultats haurem de convenir que, numèricament, repassant xifres i fent comparatives s'hauria de concloure que hi ha hagut petites variacions respecte al resultat des les darreres eleccions però en realitat el petit ball de sumes i restes dóna peu a un gran canvi tant a Galícia com al País basc.\nA Galícia el PP passa de 37 a 38/39. Un o dos escons suficients per a la majoria absoluta i comporten un canvi de govern. Touriño ha presentat la dimissió. El PP de Mariano Rajoy estan eufòrics perquè a més de recuperar el poder a Galícia i gaudeixen d'una treva en els seus problemes interns. El retorn del vot massiu al PP considero que no ha estat tant una aposta pel partit de Fraga com una mostra de desengany del bipartit que no sabut presentar un model nou i diferent de governar Galícia. S'han canviat els noms de les poltrones però no s'ha canviat la manera de transformar un territori i un país que porta hipoteques del passat que l'esquerra no ha sabut transformar en polítiques de futur. S'ha gestionat, però no s'ha introduit noves formes de fer política ni s'ha sabut projectar un nou model d'estructura social i de dinàmica democràtica.\nA Euskadi valoro l'oportunitat d'un canvi. No voldria veure senzillament l'alternança entre un 50% "nacionalista" i un altre 50% "espanyolista". Voldria veure un mapa polític nou en el que s'alterna el lideratge en el marc d'una nova correlació de forces. Patxi López necessitarà dels vots del PP per ser investit però això no equival ni a compartir amb els populars el govern ni a fer una mena de pacte programàtic o de legislatura. Patxi Lópex no és el lider d'una fracció frontista a Euskadi. Es el líder d'un partit que ha après que al País basc no es pot governar sense tenir en compte tot el que suposa el nacionalisme. Patxi López, tard o d'hora -jo diria que tan de bo fos més d'hora que tard- haurà de pactar els grans temes del país amb el PNV. D'entrada ha volgut recordar una cosa: que el PNV no és Euskadi. No és -ha dit- ni el règim ni la religió d'Euskadi. S'ha d'acostumar a veure's com un pasrtit politic que ha estat governant i que pot estar a l'oposició. A partir d'aquñi, dialogar, dialogar i pactar sense exclusions.\nEm preocupen els més de 100.000 vots nuls. És una mostra que la situació no és de plena normalitat. No pot ser que 100.000 bascos vulguin participar en el joc electoral i no trobin un referent per als seus posicionaments. No m'agrda la llei de partits però vull creure que si Aralar s'ha guanyat un espai democràtic molt important en aquests comicis pot ser un senyal de la possibilitat que es consolidi un referent per als abertzales que d'una vegada per totes renunciin a la violència per defensar el seu projecte sobiranista.\nEtapa interessant. Apassionant. Veurem com condiciona altres realitats i altres aliances en el futur immediat.\nPublicat per JM Balcells a 8:03 a. m. Cap comentari:\nEleccions: Petites variacions que generen grans ca...


LA SETMANA – Setmana dels Boscos Urbans\nEn els darrers temps s’evidencia un interès creixent per conservar i potenciar la diversitat biològica a les ciutats i integrar-la a la trama urbana. L’Estratègia per la Biodiversitat 2020 de la Unió Europea, els objectius fixats per les Nacions Unides a Aichi per al període 2011-2020, el Pla del Verd i de la Biodiversitat de Barcelona 2020, entre d’altres, són instruments que segueixen aquesta línia.\nEls espais verds urbans són una oportunitat de viure la natura dins les ciutats i una eina clau de sensibilització, coneixement i valorització dels serveis socioambientals que ofereixen.\nSi la biodiversitat és per si mateixa un valor essencial, encara ho és més en els àmbits urbans, perquè adquireix un valor més elevat atesa la seva singularitat en un entorn sotmès a gran nombre d’impactes i pressions que en fan difícil la supervivència, i especialment per la tasca sensibilitzadora i educativa que aquesta conté associada.\nDurant la setmana de boscos urbans es van desenvolupar 6 activitats en las que van participar 121 persones, també es va comptar amb 8 formadors/experts. Podeu consultar les diferentes activitats i els seus resultats als següents enllaços:\nExperiències educatives de referència i criteris de qualitat en les activitats relaciones amb sistemes forestals urbans\nTaller: Fes + verda la teva ciutat\nFormació per formadors/es: Els boscos urbans espais d’aprenentatge\nPassejada guiada: Ciutats i boscos en transició\nJornada de voluntariat: Fem el Turull més sostenible


La segona dosi de les vacunes provoca efectes secundaris més aguts? - Catalunya Ràdio\nUna dona gran rep la segona dosi de vacuna contra la Covid\nSalut xifra en un 10% les persones que poden tenir una reacció més forta a la segona punxada\nEstel Batet 17/02/2021 - 15.02 Actualitzat 15/03/2022 - 15.08\nHa corregut per xarxes, i alguns usuaris ho han fet arribar a "Fets o fakes", que la segona dosi de la vacuna contra la Covid provoca reaccions molt fortes.\nLa segona dosi de la vacuna de Pfizer-BioNTech, que és la que s'ha administrat primer, ha provocat més efectes adversos, tot i que no a tothom que l'ha rebuda, com es pot constatar en aquestes piulades a Twitter:\nUna amiga mía, está fatal después de la segunda dosis de Pfizer, tiene náuseas continuamente desde que se levanta hasta que se acuesta, lleva unos 15 días así, no puede hacer vida normal , no puede comer, esta de baja. Ha ido dos veces a urgencias, pero no se le pasa con nada 🥲\n CGarSx (@CGsanfelix) February 16, 2021\nsegona dosi feta 10 dies ja, res de res!\nles reaccions son més avall dels 50 (les que hi ha, la més frequent febre i dolors muscular, i més a la primera)\n kepapere ESTATCATALA JA! (@kepapere) February 9, 2021\nLes autoritats sanitàries ja preveien que la segona dosi provocaria molèsties més accentuades. La subdirectora general de Promoció de la Salut, Carmen Cabezas, ha xifrat en el 10% les persones que les poden patir. I el coordinador de la Unitat de Covid-19 a Catalunya, Jacobo Mendioroz, ja ho advertia també a través de Twitter.\nAdelaida Sarukhan, immunòloga de l'Institut de Salut Global de Barcelona, centre impulsat per la Caixa, ho explica a "Fets o fakes":\n"Totes les vacunes contra la Covid són reactogèniques, que vol dir que tenen reaccions més fortes que altres vacunes".\nI el viròleg Xavier Abad, director de la Unitat d'Alta Biocontenció del CreSA-IRTA, apunta per què es nota especialment amb la segona dosi:\n"Es tracta d'un segon contacte amb un immunogen. Per tant, el cos ja ha generat defenses i pot reaccionar més ràpidament i més abruptament".\nDolor local, fatiga o mal de cap\nQuan hi ha reacció, sol ser sobretot dolor local a la zona de la punció i fatiga. O símptomes "com una grip lleu", apunten alguns dels sanitaris que ja han rebut la segona dosi, si bé és cert que hi ha hagut gent que ha tingut efectes més aguts, com adenopatia, és a dir, la inflamació dels ganglis limfàtics. En alguns casos ha estat molt dolorosa i ha alarmat alguns dels que l'han patida, com explica una infermera a "Fets o fakes":\n"Se'm van inflar moltíssim els ganglis del braç i de l'engonal esquerre. Quinze dies després encara els tinc inflamats, però molt menys"\nAltres testimonis consultats per "Fets o fakes" apunten que han tingut diarrea, tremolors, erupcions cutànies i coïssor als ulls.\n"També vaig tenir febrícula durant 48 hores, molt cansament, mareig i vòmits."\nReaccions ja previstes\nEn tot cas, són efectes que es consideren relativament freqüents, segons recullen les indicacions de l'Agència Europea de Medicaments (EMA) i que ja vam destacar en aquest article de "Fets o fakes".\nTambé des del Canal Salut de la Generalitat se citen les molèsties al braç (84% en el cas de la de Pfizer, 92% en el de Moderna i 54% en la d'Oxford/AstraZeneca), el mal de cap (55%, 61% i 52% respectivament) i la fatiga (63%, 70% i 53%) com els efectes adversos més freqüents.\nTambé se subratlla que "duren aproximadament un dia i apareixen amb més probabilitat després de la segona dosi". En aquest apartat del Canal Salut també s'apunta que aquests efectes secundaris són similars als de la grip i als de la Covid.\nMenys efectes secundaris en gent gran\nPer contra, des de l'ACRA, l'Associació Catalana de Recursos Assistencials, que agrupa la majoria d'empreses i entitats d'aquest sector a Catalunya, expliquen a "Fets o fakes" que la gran majoria de residents i de professionals no han notat cap efecte greu. La directora general, Montse Llopis, assegura que el el 96% dels usuaris i el 80% dels treballadors d'aquests centres ja han rebut les dues dosis de la vacuna de Pfizer:\n"Molt pocs casos han notat algun efecte secundari, com fatiga o febrícula, que com a molt ha requerit un descans de 24 hores"\nLaia Aizpun, directora d'una residència de gent gran d'Agramunt, ha explicat a "Fets o fakes" que "els avis s'han trobat tots bé" després de rebre les dues dosis de la vacuna.\n"Alguna treballadora sí que ha tingut efectes secundaris, que han estat més forts amb la segona dosi, com fatiga, una mica de febre i dolor a la zona de la punxada, però aquestes reaccions han durat 48 hores".\nPer què els joves noten més molèsties?\nLa immunòloga d'ISGlobal, Adelaida Sarukhan, assegura que en persones joves la resposta immunitària és més forta i, per tant, els efectes adversos de les vacunes s'accentuen, sobretot amb la segona dosi. El viròleg Xavier Abad també apunta en aquesta direcció:\n"El jovent i el col·lectiu de mitjana edat reaccionen immunològicament millor, i podria ser que mostressin efectes secundaris més evidents. Per la gent gran està descrita la immunosenescència, que implica menor capacitat reactiva immunològicament."\nEls beneficis de les vacunes\nEn tot cas, les xifres avalen que els avantatges de les vacunes superen amb escreix els inconvenients puntuals que pot tenir la seva administració, com ha concretat el secretari de Salut Pública, Josep Maria Argimon.\n"La taxa d'infecció entre els professionals sanitaris que ja han rebut la segona dosi de la vacuna s'ha reduït un 80%"\nDes de la patronal de les residències privades i concertades de Catalunya, Montse Llopis s'afegeix a les bones perspectives que obren les vacunes en l'evolució de la pandèmia:\n"Hem notat una davallada notable dels contagis i els pocs casos que s'han registrat han estat asimptomàtics."\nTambé la subdirectora general de Promoció de la Salut, Carmen Cabezas, ha constatat l'efecte de la vacunació:\n"A partir dels 13 o 14 dies després d'haver rebut la vacuna ja observem que pràcticament no es detecta cap contagi."


Acaba sense acord la segona reunió entre el Govern i els sindicats per la retallada als funcionaris\nL'executiu es compromet a aportar xifres concretes en una altra trobada que es farà aquest divendres. CCOO, UGT i IAC convoquen una concentració el 14 de desembre a la plaça Sant Jaume\nBarcelonaHa acabat sense acord la segona reunió del Govern i els sindicats per negociar les retallades a la funció pública per fer front a la crisi. Les dues parts continuaran negociant aquest divendres a les deu del matí en una tercera reunió, que en principi no estava prevista. L'equip de la vicepresidenta Joana Ortega s'ha compromès a donar demà "xifres concretes" dels ajustos. Els sindicats reclamen a l'executiu que concreti com es retallarà el pressupost a cada una de les 19 mesures presentades per l'executiu.\nSigui com sigui, els sindicats són poc optimistes i ja es preparen per "atiar el foc de la revolta" per les retallades als funcionaris. UGT, CCOO i AIC han convocat una altra mobilització pel 14 de desembre. Serà una concentració a la plaça Sant Jaume.\nGovern i sindicats s'han tornat a trobar aquest dijous després que ahir l'executiu comuniqués als funcionaris la intenció de retallar-los el sou –reduint les dues pagues extres. La Generalitat també proposa acomiadar interins i congelarà les oposicions per al 2012. També tenen previst acabar amb els vals de menjador que cobren una part del personal tècnic i administratiu, posar en marxa mesures de flexibilitat horària i eliminar els beneficis que per a la cura dels fills havia aprovat la Generalitat per als funcionaris.\nEl sindicat Comissions Obreres de Catalunya ha titllat d'"agressió sense precedents" les mesures que els ha presentat el Govern. L'argument és que els funcionaris han perdut un 23% de poder adquisitiu en els últims deu anys. El sindicat Metges de Catalunya considera que el nou paquet de mesures d'austeritat suposa "una mutilació dels drets socials i econòmics" i avisa que "encendran el foc de la revolta".\nLes reunions es fan en el marc de la Taula General de Negociació dels treballadors públics de la Generalitat. La Taula representa uns 200.000 treballadors entre Comissions Obreres (CCOO), Unió General dels Treballadors (UGT) i Intersindical Alternativa de Catalunya (IAC), que inclou CATAC i USTEC.\nFins a 19 mesures concretes\nEl Govern va proposar ahir als sindicats 19 mesures concretes que rebaixen sous i suprimeixen drets adquirits o "acords fruit de la negociació col·lectiva", en expressió dels representants sindicals.\nAlgunes de les mesures presentades són que la Generalitat no convocarà oposicions el 2012; que acomiadarà part del personal interí –n'hi ha 28.719–; la reducció de l'import del complement específic o equivalent a les dues pagues addicionals de juny i desembre del 2012, aplicada tant al personal funcionari com al laboral; la suspensió del complement de productivitat; la supressió de les subvencions sindicals, i la reducció del 50% dels imports màxims a percebre el 2012 en concepte de direcció per objectius del personal de l'Institut Català de la Salut (ICS).\nLes mesures del Govern, presentades per la vicepresidenta, Joana Ortega, per la secretària d'Administració i Funció Pública, Pilar Pifarré, i per la directora general de Funció Pública, Susanna Bouis, entren al detall. Segons fonts del Govern, la supressió de l'abonament del complement de productivitat suposaria un estalvi de 20 milions d'euros. La suspensió del Fons d'Acció Social, destinat a ajudes per als fills, significa un estalvi de 12,5 milions. La revisió dels tiquets per menjar, amb un establiment de mesures de flexibilitat de l'horari, comporta 17,5 milions d'euros. La suspensió de l'aportació al pla de pensions, 13,5 milions, i la supressió de les subvencions sindicals, 7 milions. També hi figura la supressió dels dies addicionals de vacances o la modificació dels dies personals.\nretallades funcionaris funció pública Joana Ortega Finances de la Generalitat


Assemblea AenT novembre 2015 | Argelaguer en transició\nAssemblea AenT novembre 2015\n23/11/2015 19/12/2015 / Miquel Tort\nEn l’assemblea d’aquest mes celebrada el dia 22 de novembre es comenten diferents temes i es van prendre els següents acords:\nCelebrar el dia 8 de desembre la segona edició de la Fireta de Nadal d’AenT, una iniciativa per promoure l’economia del nostre entorn més proper on tothom que vulgui podrà posar parada d’artesania, objectes de segona mà, … el que sigui! per vendre a preus justos. Un espai on poder “solucionar” Tions i Reis de manera racional, sostenible i diferent. En breu us passarem informació detallada i el cartell per que pogueu fer-ne difusió.\nEster J. s’ofereix per realitzar un Taller per adults de dibuix-aquarel·la un dia a la setmana a qui estigui interessat en desenvolupar aquesta habilitat. No importa el nivell i els materials els portarà cada participant.\nQui estigui interessat pot assistir a la reunió que es farà el proper 28 de novembre a les 10h al Casal d’Argelaguer i/o contactar amb l’Ester. En aquesta reunió es concretaran els detalls d’aquesta nova iniciativa.\nEli R. ens explica el projecte aprovat recentment pel Ple de l’Ajuntament d’Argelaguer per crear una base de voluntaris al poble. + informació web Ajuntament d’Argelaguer (pdf)\nAprovem adherir-nos al manifest d’EcologistasenAcción titolat Davant els atemptats de París en el que es repudia i mostra la més enèrgica repulsa per la massacre indiscriminada ocorreguda a París i se solidaritza amb les víctimes i les seves famílies i s’expressa la necessitat de sortir de l’espiral de destrucció humana i ambiental reorganitzant profundament el nostre sistema social, econòmic i energètic.\nAcordem no programar cap excursió durant el mes de desembre.\nLa propera assemblea serà el dia 19 de desembre a les 10h al Casal d’Argelaguer.\n← Què pots fer? Alimentació\nQuè pots fer? Habitatge →


Curs 2021-2022: tot el que has de saber sobre les mesures covid a les aules\nBarcelona. Dimecres, 8 de setembre de 2021. 05:30\nEl nou curs escolar 2021-2022 també estarà marcat per la pandèmia. Potser amb menys incerteses que l'any passat, però a l'expectativa: distància, mans, mascareta i ventilació tornaran a estar ben presents a les classes i entre els alumnes. La presència de la variant delta, ja dominant, no permet abaixar la guàrdia. Fa només uns dies, precisament per aquest motiu, Salut subratllava que l'objectiu d'aquest mes de setembre és posar dos milions de dosis per recuperar el ritme d'abans d'estiu. Ara bé, si una cosa s'ha après amb l'arribada del coronavirus és que les normes i protocols poden estar subjectes a variacions en funció de les dades epidemiològiques.\nLa mascareta continua sent una mesura obligatòria per als alumnes a partir dels 6 anys. És a dir, els alumnes de primària, secundària, batxillerat, cicles formatius i centres d'adults han de portar la mascareta. La mesura és obligatòria pel personal docent i no docent. Ara bé, si les activitats es fan a l'exterior o es mantenen els grups bombolla no serà necessari l'ús de la mascareta.\nUna novetat important és precisament en relació amb les quarantenes. A l'ESO, FP i al batxillerat, Educació ha eliminat els confinaments per als alumnes vacunats. Això vol dir que si un alumne és contacte estret d'un positiu, però té la pauta completa des de fa més de dues setmanes, no caldrà que faci quarantena i podrà seguir anant a classe. Si no es disposa de la pauta completa, s'haurà de fer el seguiment de les classes des de casa.\nVentilació, però sense temperatura\nLa ventilació continuarà ben present a les aules i es mantindran les distàncies. També tindrà la mateixa presència el gel hidroalcohòlic i es continuarà posant èmfasi amb la neteja de mans. Ara bé, el control de temperatura a l'hora d'entrar ja no serà obligatori.\nPresencialitat i grups bombolla\nEducació s'ha proposat que la presencialitat en aquest curs sigui important. Per tant, a les escoles i instituts s'hi aposta fort, mentre que a les universitats encara hi haurà força presència online: el 30% de les classes seran a distància. A més, els grups bombolla també es mantenen. La intenció és poder fer un seguiment dels casos de coronavirus i controlar-ne els contactes.\nA l'hora del pati, podran trobar-se diferents grups bombolla. La mascareta, però, serà obligatòria.\nMés de la meitat dels menors de 12 a 15 ja tenen com a mínim una dosi de la vacuna contra el coronavirus. Tot i això, Salut ha fet una crida perquè es vacunin tan aviat com es pugui. La intenció és començar el nou curs escolar amb tants infants i adolescents vacunats com sigui possible.\nImatge principal: un nen i una nena, amb mascareta, a punt de marxar per anar a l'escola / Unsplash


Desallotgen els ocupes del local de Cultura de Girona on Quim Torra té l'oficina - Empordà\nEl grup que hi vivia havia causat diferents problemes al Barri Vell. L'espai ha estat tapiat i pot ser una sortida d'emergència de la Casa Solterra\ntapi carreras. girona 05.03.2021 | 06:30\nLes dues persones que hi havia a l'interior del local. marc martí\nLes dues persones que hi havia a l'interior del local.\nPunt i final a l'ocupació d'un local propietat del Departament de Cultura al Barri Vell de Girona. L'espai està situat en uns baixos de la casa Solterra, on hi ha des de fa poc l'oficina del president Quim Torra, i s'hi accedia per una porta de la pujada de Sant Martí. Els ocupants van entrar en aquest local fa pràcticament un any i ha calgut esperar a una ordre judicials perquè marxessin. Ho van fer ahir al matí, amb la presència de Mossos d'Esquadra, tot i que no van haver d'intervenir. Van marxar voluntàriament però assegurant que el seu advocat estudiaria el cas.\n«S'ha fet una mica llarg però hem fet el que s'havia de fer», indicava ahir la directora dels Serveis Territorials de Cultura, Carme Renedo. Fins i tot l'alcaldessa, Marta Madrenas, s'hi va referir a Twitter: «Avui s'han desallotjat els ocupes conflictius d'un edifici de la Generalitat a la pujada de Sant Martí, que feia mesos que generaven problemes al Barri Vell. Més que felicitar-nos-en, hem de reivindicar mecanismes per ser molt més àgils en situacions tan clares com aquesta».\nDe fet, la presència dels ocupes en aquest carrer havia provocat queixes dels veïns, d'estudiants que anaven a la Universitat i de treballadors de la Diputació de Girona ja que sovint estaven al carrer amb música, generant brutícia i proferint insults als vianants. La Policia Municipal hi va haver d'acudir en diverses ocasions per aldarulls que hi produïen alguns dels ocupants.\nRenedo es mostrava ahir satisfeta que finalment s'hagués pogut acabar amb l'ocupació tot just després d'aconseguir l'ordre judicial. Els dos ocupes van marxar voluntàriament i es van deixar algunes de les seves pertinences personals que no es podien endur a l'exterior de l'espai per si se les volien endur. La idea és reforçar ara l'accés al local per impedir una nova ocupació. De fet s'hi construirà un mur a l'interior.\nAntigament, aquest local era l'entrada als pisos que hi havia a les plantes superiors de l'edifici. Però quan els últims inquilins van marxar, es va tapiar l'escala. Ara era, doncs, un simple replà sense lavabos ni habitacions.\nLa directora dels Serveis Territorials de Cultura ha explicat que la Casa Solterra està tenint cada cop més usos (al gener s'hi va instal·lar l'Oficina del president Torra) i que probablement aquesta escala acabi reobrint com a sortida d'emergència, quan es tingui pressupost. Ara l'entrada a la seu de Cultura és pel carrer Ciutadans.


El fred provoca la pitjor entrada de la temporada\nÀLEX GOZALBO BARCELONA 05/02/2012 00:00\nEl fred no convidava a sortir de casa i el partit del Barça contra la Reial Societat es va convertir en la pitjor entrada de la temporada en Lliga. El club va anunciar una assistència de 52.646 espectadors, una xifra tan sols superior a la d'un partit de Lliga de Campions, el que es va jugar contra el BATE Borissov (37.374 aficionats).\nEls seguidors del Barça van fer cas de les recomanacions de Sandro Rosell, el president del Barça, i de Pep Guardiola, l'entrenador, i van apropar-se al Camp Nou ben abrigats. Els aficionats es van tapar amb guants, gorres, bufandes i alguna manta.\nTot i les baixes temperatures dels últims dies, la gespa de l'estadi va passar l'examen amb nota. La manta tèrmica i els calefactors que el Barça va utilitzar en les hores prèvies al partit contra la Reial Societat van funcionar a la perfecció i els futbolistes del conjunt blaugrana no van tenir cap queixa possible.\nLa tornada a casa dels aficionats va ser més senzilla que en altres partits jugats entre setmana, ja que, com que era dissabte, els espectadors van poder agafar el metro.


Bloc de la Fundació Pere Tarrés: Els nadius digitals no existeixen\nNingú neix sabent sobre tecnologia digital, ni tan sols els nascuts a partir de la dècada dels 80. Aquells als que els diem “nadius digitals”.\nCom a pare, mare, educador o educadora, potser que en alguna ocasió t’hagis sentit ja gran per enfrontar-te al nou escenari i conèixer la tecnologia. Inclús és possible que hagis tractat d’apropar-te per veure què fan els i les menors, però t’hagis sentit com si fossis d’un altre planeta. Pot passar, sí. Però també és encoratjador quan saps que en qualsevol període de la vida es poden iniciar nous reptes i superar-los amb èxit. Tenim la capacitat d’adquirir competències a qualsevol edat.\nLa història de la Fatuma com a exemple de superació\nFa uns dies vaig rebre un correu electrònic de la Lola, una de les directores de la ONG Afrikable (www.afrikable.org), ubicada a Kènia i on havia estat un estiu aprenent moltíssimes coses sobre l’apoderament de la dona. En el correu, la Lola explicava la història de Fatuma, una dona del poblat Orma en l’illa de Lamu, Kenia, mare de set fills i abandonada pel seu marit. Fins que Afrikable no la va trobar i li va donar l’oportunitat de treballar amb ells, els seus fills patien de malnutrició i no podien anar a l’escola.\nEntre els seus set fills es troba la Maka. Una nena fantàstica. Quan la vaig conèixer m’ensenyava tot el que estava aprenent a l’escola i em parlava del seu somni d’anar a la universitat i seguir estudiant.\nLa Lola explicava que va anar un dia al poblat i no va trobar a la Maka. Li va preguntar a la Fatuma i ella va contestar que estava de vacances. Però, en realitat, el que havia fet era enviar-la lluny del poblat per posar-la fora de perill. En la cultura Orma és molt comú que els homes se’n portin a la noia que vulguin amb la finalitat de casar-se. Les segresten, abusen d’elles i les forcen a convertir-se en les seves dones. En la seva cultura és habitual, però no significa que estigui acceptat pels pares, mares o per les víctimes.\nLa Fatuma havia estat avisada de què alguns homes planejaven raptar a la Maka, pel que davant de tots els seus veïns i veïnes va cridar que no permetria que se la portessin a la força. En el cas de què ho intentessin els portaria davant la justícia. Va ser molt valenta ja que ningú de la seva cultura és capaç d’enfrontar-se a un home o a varis, i molt menys denunciar-los per aquest tipus d’assumptes.\nLa Fatuma no va poder evitar que se’n portessin a les seves dues filles grans (la Zeinab i l’Amina). Això va ser abans de conèixer Afrikable, quan no treballava, estava malalta i desconeixia els seus drets.\nFotografia extreta del portal www.afrikable.org\nPerò ara la Fatuma se sent forta. Va canviar la seva manera de pensar i com a conseqüència la seva vida també va canviar. Ha denunciat al seu exmarit a l’Oficina de Protecció del Menor per fer que signés davant les autoritats que, després d’abandonar-los, havia perdut la pàtria potestat dels seus fills i filles. No se’n podria portar a les seves filles encara que tingués un marit per a elles, ni tampoc els seus fills podrien anar a treballar amb ell.\nLa Fatuma també va aprendre a llegir i escriure. A conèixer quins són els seus drets i deures. Té una feina que li permet una independència econòmica. Però el millor de tot, és que s’ha convertit en una dona apoderada.\nPer a molts de nosaltres, vist des de la nostra cultura, és possible que ens costi assimilar que encara avui en dia existeixin cultures com l’Orma. Fins i tot, potser que històries com aquesta ens quedin una mica allunyades de la nostra realitat. No obstant això, aquesta experiència ens serveix per donar-nos compte de fins a quin punt, en algunes ocasions, aferrar-nos a una zona coneguda ens impedeix endinsar-nos en altres espais de descobriment i evolució.\nLa història de la Fatuma és una exemple de què mai es tard per reunir el coratge necessari i passar d’allò conegut a allò desconegut. A allò que ens farà més savis i independents i que ens servirà per adquirir les competències necessàries per a créixer com a persones i ser un model per als menors.\nLa Fatuma sentia, dins d’aquell ambient cultural, un malestar emocional relacionat amb l’agonia, la por, el temor i la preocupació pels seus fills. Després va arribar al convenciment de què tot això podia canviar si aconseguia vèncer el seu analfabetisme i adquiria unes competències bàsiques com a persona, dona i mare. Possiblement, la Fatuma es va trobar amb les mateixes emocions que hem pogut sentir en alguna ocasió nosaltres com a pare, mare, educador o educadora. Unes emocions que provenen dels límits que ens posem nosaltres mateixos, ja sigui per unes creences pròpies, culturals o per falta de recursos.\nHem de perdre la por a la tecnologia\nPer a la Fatuma, les oportunitats de canviar apareixen quan comença la seva alfabetització. Per a nosaltres, si el nostre objectiu és l’educació digital dels menors, les oportunitats naixeran en el moment que adquirim unes competències digitals bàsiques.\nSabem que un dels nostres principals reptes és el d’educar en valors als menors, però ens sentim perduts; i més ara que ens trobem en un nou escenari on la tecnologia, en moltes ocasions, obté un paper protagonista.\nHo vulguem o no, el nostre present i el nostre futur més immediat és digital. La sobresaturació d’informació, els ràpids avenços tecnològics i els canvis en la nostra manera de comunicar-nos provoquen desorientació i pèrdua de control.\nEn front al descontrol subestimem les nostres capacitats i habilitats, el que ens fa percebre nous perills que provoquen malestar emocional carregat de por i preocupació. No obstant això, el primer que hauríem de fer per orientar als menors en l’educació digital és aplicar la lògica i el sentit comú de sempre.\nLes tecnologies digitals no són dolentes ni bones en sí mateixes, només són un conjunt de dispositius que per a funcionar necessiten un cervell humà. El risc apareix en l’ús indegut que fem d’elles per comunicar-nos, divertir-nos o aprendre. Els hàbits saludables i segurs de la tecnologia seran indicadors de què hem adquirit les competències, aptituds i habilitats digitals necessàries per a transmetre valors i consells als més joves.\nEls adults hauríem de ser els tutors dels menors i acompanyar-los en l’ús de la tecnologia des de petits. Orientar-los i oferir-los uns valors pedagògics que comporten un ús respectuós, responsable i segur de les tecnologies que es troben al seu abast.\nAbans, però, caldria adquirir aquestes competències digitals bàsiques.\nUs convido a llegir el llibre Los nativos digitales no existent. Ed. Deusto, on trobareu la resposta a aquesta pregunta i d’altres.\nExtracte del llibre Els nadius digitals no existeixen (autors varis), Editorial Deusto (2017), capítol 7 titulat Competències digitals per a pares i educadors escrit per Anna Blázquez.\nDirectora d'Acció digital de la Fundació Pere Tarrés\nEtiquetes de comentaris: Acció digital, Anna Blázquez, Noves tecnologies


Somni d'una nit d'estiu de William Shakespeare\nTítol original: A Midsummer Night's Dream\nArgument de Somni d'una nit d'estiu\nTeseu prepara les seves noces amb Hipòlita quan Egeu acudeix per a reclamar justícia, doncs la seva filla Hèrmia es nega a casar-se amb Demetri. Hèrmia addueix que ella està promesa a Lisandre i que Demetri, al seu torn, havia donat paraula de matrimoni a la seva amiga Elena. El Duc concedeix a Hèrmia la possibilitat de retirar-se a un convent o perdre la vida. Lisandre proposa a Hèrmia que s'escapin junts cap a casa de la seva tia que viu fora d'Atenes ja que allí no preval la jurisdicció de Teseu. Hèrmia li conta el pla a la seva amiga Elena i aquesta, al seu torn, l'hi revela al seu estimat Demetri. Així que els quatre joves surten d'Atenes alhora, Hèrmia al costat de Lisandre, Demetri perseguint a Hèrmia i Elena rera de Demetri. Mentrestant, un grup d'actors està preparant una obra de teatre amb l'esperança que la seva sigui la representació escollida per a celebrar les noces del Duc Teseu. Els actors acorden que es trobaran en el bosc per a assajar l'obra.\nAl bosc als afores d'Atenes viuen tota classe de fades i follets liderats per Titània, la Reina de les Fades i Oberó, el Rei dels Follets. Titània i Oberó han discutit per un nou servent i Oberó, empipat, envia al seu fidel Puck que reculli la saba de certa planta que, fregada contra les parpelles de qualsevol dorment, aconsegueix que la persona, al despertar, s'enamori perdudament del primer ésser que veu. Oberó vol usar el filtre amorós per a venjar-se de Titània però mentre està esperant el retorn de Puck observa la lamentable escena d'amor en la qual la bella Elena és rebutjada per Demetri que camina rera els passos de Hèrmia. Quan Puck acudeix amb la planta, Oberó li dóna ordres perquè unti la saba en les parpelles d'un jove atenès que passeja pel bosc. Després quan Titània es queda dormida, és el propi Oberó qui unta les parpelles de la reina amb el filtre d'amor. Al bosc s'hi estan Lisandre i Hèrmia que han fugit junts i, cansats pel viatge, es posen a dormir. Puck creu que Lisandre és l'atenès de qui li havia parlat Oberó i aboca el contingut del flascó en els ulls del jove. Quan Lisandre desperta, Elena està allí i, al ser ella la primera persona que veu, queda perdudament enamorat d'Elena i abandona Hèrmia.\nLa companyia d'actors també arriba al bosc per a assajar. Puck converteix en un ase a un dels actors i quan Titània desperta és aquest ase el primer ésser que veu i se'n enamora. Mentrestant Oberó, que s'ha adonat de l'error de Puck aboca la poció màgica als ulls de Demetri i quan aquest desperta es troba amb Elena. Ara tant Lisandre com Demetri estan enamorats de Elena, qui creu que es burlen d'ella. Quan Hèrmia se'ls troba tampoc pot creure el que veuen els seus ulls i menys, quan els dos joves comencen a barallar-se per Elena. Oberó, que observa l'escena, fa que Puck dormi els dos joves i que aboqui la poció en les parpelles de Lisandre, assegurant-se que, quan desperti, sigui Hèrmia la primera persona a qui vegi.\nMentre Titània jeu dormida al costat de Bottom, Oberó dóna ordres a Robin perquè li lliuri el patge pel qual ell i la Reina de les Fades havien discutit. Després Puck retorna el seu aspecte original a Bottom i Oberó lleva el filtre d'amor dels ulls de Titània. Mentrestant, els quatre joves atenesos s'han quedat dormits en el bosc, a l'alba arriben Teseu, Hipòlita i Egeu i accepten la situació dels enamorats. Aquell mateix dia se celebraran les noces del Duc d'Atenes amb la Reina de les Amazones i les de Lisandre amb Hèrmia i Demetri amb Elena. Bottom es desperta i creu que tot ha estat un somni.\nPer fi se celebren les triples noces en el palau de Teseu i la companyia escollida per a representar una obra és la presentada per la companyia de Bottom i els seus amics.\nLa "Midsummer Night" correspon a la nit del solstici d'estiu, celebrada des de l'antiguitat tant en les cultures mediterrànies (nit de Sant Joan) com en les celtes i sobretot en les escandinaves, en els quals punts més nòrdics es produeix l'extraordinari fenomen del "sol de mitjanit". La màgia de la nit més curta de l'any, quan la llum sembla vèncer les tenebres, es converteix en una poderosa font de imageneria en mans de Shakespeare.\nEn aquesta exquisida comèdia, conviuen els quatre móns renaixentistes en excel·lent harmonia, fins fondre's en un final feliç de noces dobles. Teseu i Hipòlita són els representants de la noblesa; Titània, Oberón i Puck de la màgia i la fantasia, els quatre joves perduts al bosc, la incipient burgesia ciutadana i Bottom i els seus companys, la classe menestral.


JA HI SOM A 6è ! : 2014\nCELEBRACIÓ DE NADAL 2014\nAhir va tenir lloc al centre la segona edició de la Cantada de Nadales. A continuació podeu veure un petit vídeo si cliqueu a la imatge. El nostre especial agraïment a la Quima, que ha organitzat i executat amb tant d'èxit aquest projecte. Gràcies també per la seva col·laboració als tutors, la Mercè, el Xavier i l'especialista d'angles Sònia. Una mica més avall trobareu els albums de les altres activitats de celebració de Nadal: el caga tió, la manualitat comestible "Ninot de neu" que van menjar d'esmorzar nadalenc l'últim dia del trimestre i la visita als Carters Reials que van venir a l'escola i als quals vam lliurar la "Carta dels Bons Desitjos".\nSORTIDA DE L'OLI 2014\nAhir dia 20 de novembre vam anar a Can Julià a aprendre el procés d'elaboració de l'oli, des de la recollida de les olives fins l'envasament. Aquí teniu una mostra de les imatges que vam prendre.\nPodeu visualitzar les fotografies amb els vostres fills perquè siguin ells qui us expliquin el que recorden de les explicacions que els hi van fer, el vocabulari treballat (borrassa, torn, brases, garrota, garrotera, pilons, cofí,etc) i els tallers realitzats.\n- de novembre 21, 2014 Cap comentari:\nHem editat un video amb una presentació del Lapbook que vam fer durant les Jornades culturals. Aquest lapbook és un compendi de la feina feta a diferents tallers als quals hem treballat diversos aspectes sobre el continent africà. Mireu aquests nens què bé s'expliquen!\n- de juny 04, 2014 2 comentaris:\nTALLERS JORNADES CULTURALS 2014\nAquest any hem organitzat els tallers de les Jornades culturals entorn al tema triat pel cicle inicial sobre l'Eix Transversal ("Ètnies i cultures"): ÀFRICA. Hem realitzat sis tallers diferents: - la MALOKA: vivenda tradicional d'algunes tribus africanes - "L'encantador de serps": conte en format de pictograma, del nord de l'Àfrica, treballat amb noves tecnologies - Wild animals in Africa: taller on han après els noms d'alguns animals de la fauna africana en anglès. -Taller de cuina : Kashata de coco. Hem après la recepta i l'hem tastada. -Taller d'ornaments : Hem fet collarets de pasta. -Danses africanes : Hem ballat i hem après coreografies\n- de maig 18, 2014 2 comentaris:\nEXPOSICIÓ JORNADES CULTURALS\nAquest any el Cicle Inicial hem treballat les ètnies i cultures africanes . Aquí teniu una mostra de com ha quedat el nostre espai del passadís . Hem dedicat hores i esforç per aconseguir aquest resultat tan bonic i els nostres alumnes han gaudit de totes les activitats proposades .El nostre agraïment a les famílies col·laboradores i sobretot gràcies per l'esforç conjunt companyes. !!!!!!!\n- de maig 18, 2014 Cap comentari:\nQUÈ ÉS L'APICULTURA?\nEl dia 18 de març vam anar tot el Cicle Inicial a Sant Pere de Ribes per saber què és l'apicultura. Vam aprendre un munt de coses, com per exemple què és un rusc, les diferències entre abelles obreres, reines i abellots, com fan la mel... Fins i tot ens vam posar els vestits d'apicultors i vam ser tan valents que vam entrar a veure com viuen.\n- d’abril 09, 2014 Cap comentari:\nTALLERS DEL SEGON I TERCER TRIMESTRE 2014\nAqui teniu una mostra dels tallers que estem realitzant aquest segon i tercer trimestre. Els nens i les nenes han practicat diferents tècniques plàstiques com pintar, retallar, encolar, modelar; han treballat diferents materials com paper, fang, cartolina, llana, material de reciclatge... realitzant produccions atractives per a ells. A informàtica han ampliat coneixements practicant la fotografia digital a la vegada que recorden i aprenen tasques relacionades amb l'edició de textos. Els vostres fills segur que podran enriquir aquesta publicació explicant-vos les seves anècdotes. Us conviden a que participeu compartint algun comentari amb nosaltres!\n- d’abril 03, 2014 5 comentaris:\nAquest any ens hem volgut disfressar d'africans. Hem pintat unes màscares impressionants i les mares ens han ajudat a fer unes faldilles. També hem organitzat una coreografia per la desfilada i ha quedat genial! Al cicle inicial tenim molts i moltes artistes!!!\nEl dia 6 de març vam anar a les instal·lacions esportives de Can Tintorer. Vam compartir una jornada lúdica amb la resta d'escoles públiques de Gavà i dues de Viladecans. Al llarg del matí vam practicar diferents jocs tradicionals en grups barrejats. Vam dividir l'espai de joc en quinze estacions i vam fer rotacions, passant d'una a l'altra.\n- de març 10, 2014 Cap comentari:\nEls nens i les nenes de primer vam fer una visita al Parc de Bombers de Gavà. Aquí teniu alguns moments de la sortida.\n- de gener 09, 2014 Cap comentari:\n- de gener 06, 2014 Cap comentari:


Márquez: «L'Àlex és el meu germà a casa i el campió de Moto2 al box»\nEl campioníssim de MotoGP debutarà divendres a Malàisia estant al 60 o 70% de les seves condicions físiques, tot i que espera estar al màxim per al primer GP\n«Yamaha ha dissenyat un equip per al futur amb Viñales i Quartararo i no tinc cap dubte que, abans, va parlar amb Rossi», assenyala el campioníssim català\nSepang (Enviado especial) - Dimecres, 05/02/2020 - 17:27\n«Mentiria si digués que no va ser una cosa especial, molt especial». Marc Márquez Alentà, vuit vegades campió del món de motociclisme, dominador absolut de sis dels últims campionats del món de MotoGP i, de nou, el principal favorit, malgrat no haver-se recuperat encara de l’operació a l’espatlla dreta, per revalidar el títol quan el Mundial arrenqui, la primera setmana del març vinent, al traçat de Losail (Doha, Qatar), ha reconegut, tot just arribar a Kuala Lumpur (Malàisia), on divendres participarà en els primers entrenaments oficials de la nova temporada amb la resta de ‘magnífics’ que la presentació de l’equip Repsol Honda, posseïdor de la Triple Corona (títol de pilots, constructors i escuderia), en companyia del seu germà Àlex, bicampió del món de Moto3 i Moto2, va ser una cosa, en efecte, molt especial, molt.\nMarc, que confessa que està, de moment, només «al 60 o 70%» de la seva capacitat física, «ja que aquesta segona operació semblava més senzilla que la del 2018 a l’espatlla esquerra però ha sigut idèntica pel que fa a la rehabilitació», espera amb ànsia el moment de pujar a l’Honda RC213V i provar noves sensacions. Tot i que assegura: «Soc perfectament conscient que no podré fer gaires voltes seguides, i el que sí que espero és contribuir a oferir bona informació a l’equip per a la seva millora i evolució».\nMarc i Àlex Márquez, en la presentació, ahir, a Indonèsia, de l’equip Repsol Honda. / ALEJANDRO CERESUELA\nEl líder de l’equip Repsol Honda va explicar que ha coincidit poc amb el seu germà durant l’hivern, ja que cadascun d’ells tenia preparacions diferents, donades les condicions de Marc. «Ha sigut, insisteixo, molt especial i bonic presentar-nos junts a Indonèsia, un país tremendament apassionat per les motos i les carreres. L’Àlex és el meu germà a casa i el meu company de box; bé, el campió del món de Moto2 quan estem als circuits. No penso fixar-me en ell. Jo continuaré concentrat en la meva feina, ja que, en principi, ja serà prou complicada ateses les meves condicions físiques».\nMentre Àlex assegura que «l’important és ser més competitiu en cada carrera i treballar de valent per poder aspirar a ser el millor principiant de la categoria», Marc espera arribar en bones condicions «no sé si al cent per cent, però gairebé» al debut a Doha. «L’objectiu, i això ho sap tothom perquè tothom aspira al mateix, és repetir títols, tant el de pilots com el de constructors, que tant valora Honda, com el d’escuderies, vital per al nostre patrocinador principal, Repsol. Però, per a això, sens dubte, hem de repetir, com a mínim, la temporada gairebé perfecta de l’any passat en què vaig ser ràpid i em vaig sentir bé en tots els traçats i en totes les condicions de carrera, cosa que no és gens, gens, fàcil de repetir, però en això treballem des de ja fa setmanes tant jo i Honda com el meu equip».\n«És normal que després del que va patir amb l’Honda, Jorge Lorenzo vagi ràpid amb la Yamaha, que és una moto molt més fàcil de pilotar»\nPilot de l’equip Repsol Honda i vuit vegades campió del món\nQuan en la presentació d’Indonèsia li van preguntar quina opinió li mereix la gran moguda protagonitzada per Yamaha, que ha renovat ja dos anys més (2021 i 2022) Maverick Viñales i ha decidit que el francès Fabio Quartararo ocupi la plaça de Valentino Rossi el 2021, Márquez no es va sorprendre gaire. «És evident que Yamaha no ha fet tot això sense haver parlat, prèviament, amb Valentino [Rossi], ja que Yamaha sempre ha tingut una gran sensibilitat per Rossi i, sens dubte, volia conèixer la seva opinió, ja que sempre han sigut molt respectuosos amb ell». Márquez va qualificar la maniobra de Yamaha com «un projecte de futur».\nLes decisions de Yamaha\nRespecte al tema de Viñales i, fins i tot, el debut de Jorge Lorenzo, el seu excompany a Honda Repsol, als comandaments de la Yamaha M1 en l’últim test de Sepang (Malàisia), l’octocampió té les idees molt clares. «Quan un pilot renova tan aviat és que no té cap dubte que la seva moto és i serà competitiva, si no fos així s’esperaria a saber com funciona. I pel que fa a Lorenzo, és normal que, tant com va patir al pilotar l’Honda, ara se senti alliberat i, sens dubte, anirà molt ràpid amb la Yamaha que sempre s’ha dit que era una moto més còmoda, més fàcil o més feta al seu estil de pilotatge».


El fred i la pobresa augmenten espectacularment la mortalitat infantil a l'Afganistan\nEl final de la guerra a l'Afganistan, que va servir per derrocar el règim dels talibans, no ha servit, en canvi, per millorar les condicions de vida de gran part de la població. Els casos de desnutrició, sobretot infantil, van en augment. I això en hiverns com aquest, un dels més crus dels últims anys en aquell país, està causant estralls. El govern de Kabul reconeix 134 morts infantils en un mes i mig, mentre que els càlculs de les ONG parlen d'un miler. El govern també ha reconegut que per alleujar la tos als nens se'ls dóna opi.\nEl govern reconeix 134 nens morts\n20/02/2005 - 00.00 Actualitzat 20/02/2005 - 18.52\nL'hivern és especialment fred al districte de Yumgan, una de les zones més pobres del nord-est de l'Afganistan. A pesar del difícil accés, les organitzacions humanitàries intenten arribar per distribuir-hi menjar i medecines. L'expedició del Programa Mundial d'Aliments que va arribar a Yumgan aquesta setmana mateix hi va trobar un panorama desolador. Les Nacions Unides han denunciat que 267 persones han mort al país per malalties causades pel fred. Les principals víctimes són els nens.\nPer la seva banda, l'ONG Servei d'Auxili Catòlic ha afirmat que un miler de nens podrien haver mort de fred en zones remotes del país i que molts més podrien córrer la mateixa sort si no se'ls subministrava ajuda urgent.\nEl govern afganès s'ha afanyat a desmentir aquestes dades i ha reconegut que almenys 134 nens han mort les últimes setmanes per malalties associades al fred. El Ministeri afganès de Sanitat reconeixia que, per alleujar la tos als nens se'ls dóna opi. Però l'opi, del qual l'Afganistan és el primer productor del món, para la tos, però no cura la infecció i en ocasions pot causar-los la mort o l'addicció a la droga.\nL'Afganistan és un dels països del món amb una mortalitat infantil més alta. Gairebé una quarta part, moren abans de complir els 5 anys.


Un debat sobre els orígens. Al servei d'aquest poble.\nAvui. Dissabte, 22 d'abril del 1978. Pàgina 5.\nUn debat sobre els orígens.\nEn un país on poques discussions teòriques es donen, em plau intervenir en la petita polèmica encetada a l'entorn del tema del pecat original. Josep Ballarín hi veu una realitat. A Cardús i a Estruch els sembla, més aviat, un mite. Lluís Cuéllar, ahir, s'arrenglerava amb Ballarín, i fa veure el contrast entre l'actitud dels creients que tendeixen a considerar-lo passat de moda i l'actitud de sociòlegs i filòsofs i, en especial, dels marxistes que es decanten a considerar-lo com una autèntica realitat històrica dels temps primitius.\nJo m'arrenglero amb Ballarín i Cuéllar. Cada vegada estic més convençut de l'existència real d'un «paradís» primitiu on no hi havia opressió de la natura ni de l'home per l'home, on no hi havia opressió de la dona, on no hi havia violència social substancial, on no hi havia el desgavell psicològic i fisiològic que patim ara. Després aparegueren les terribles contradiccions personals i socials que ara ens ofeguen.\nLa meva opinió és que es tracta d'un fet històric detectable científicament en tota la Terra, cada lloc en temps divers. Aquest trànsit que en diem «pecat original» coincideix amb el trànsit del paleolític al neolític, de la vida humana de paràsit sobre la naturalesa pròpia de qualsevol altra espècie animal a la vida humana descobridora del treball creador de valor i transformador de la naturalesa mitjançant la mineria, l'agricultura, la ramaderia i les diferents tècniques de la civilització que portaven una mutació en l'ordre social amb la desaparició dels clans, del matrilineat (mal dit matriarcat), de la propietat comuna i amb l'aparició de la lluita de classes, de la guerra, de l'Estat opressor, encarnat en la ciutat i en el seu rei, del Déu llunyà, etc.\nEn la narració bíblica de la caiguda de l'home es reflecteixen força bé aquestes realitats, històricament demostrables des de fa deu mil anys abans de Crist, i que foren el resultat de la modificació de la humanitat i de l'esgotament dels recursos naturals espontanis. Parla de l'afany creador del treball de l'home que l'equipara a Déu, de la duresa del treball, de l'esclavitud, de l'opressió de la dona, del desastre ecològic, de la pèrdua de l'harmonia psicològica, amb el desfermament de les passions.\nUna prova de l'actualitat d'aquesta problemàtica tan antiga, que sembla un mite, és el llibret Política i feminisme de Judit Ibáñez i Rosa Maria del Valle, editorial AC, que m'han vingut a oferir les seves autores. És un recull de preguntes que elles fan a molts parlamentaris catalans, caps de fila de partits i senadors per Barcelona. Fins que no prenguem consciència de les causes històriques del desgavell original, en el tema de la dona i en tants altres temes fonamentals, i no els trobem la solució superadora, aquests problemes constituiran sempre una llaga oberta enmig de la humanitat.\nAra més que mai cal meditar aquell enigma primitiu que ens explica com l'home més progressiu que inventa el treball desferma els mals de la humanitat i com l'home que roman en l'harmonia primitiva condemna la humanitat a estar-se sempre morint de fam com les espècies anteriors.


Visita guiada a l'exposició fotogràfica de Frank Gómez — Ajuntament d'Igualada\nSou a: Inici / Noticies / Visita guiada a l'exposició fotogràfica de Frank Gómez\nAquest diumenge, 31 de gener, a les 12h, el fotògraf Frank Gómez farà una visita comentada a l’exposició Passat industrial. Patrimoni industrial a Catalunya, un treball documental que deixa constància de l’evolució urbanística i arquitectònica d’un paisatge modulat des de la Revolució Industrial. Fàbriques que donen pas a nous espais urbans o que romanen en l’atmosfera de l’abandó, tot generant poesies visuals. L’exposició es pot visitar fins al 14 de febrer al Museu de la Pell d’Igualada.\nNo és estrany que Frank Gómez, especialitzat en fotografia d’arquitectura, interiorisme i producte, se senti atret pel patrimoni industrial perquè és terrassenc i, per tant, ha crescut en una de les ciutats on la Revolució Industrial i la seva petjada és ben palesa. Com a professional i professor de fotografia, aquest és un dels seus temes predilectes i és un referent indiscutible en la seva creació. El proper diumenge, ell mateix explicarà què el mou i què li interessa dels vestigis del passat industrial que encara romanen en les nostres ciutats, què hi vol captar i com ho fa per plasmar-ho.


Holiday home Lilla Sjöbo Vaggeryd Hok Suècia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nHoliday home Lilla Sjöbo Vaggeryd-, Hok, Hok, Suècia, 567 91 - Veure al mapaHoliday home Lilla Sjöbo VaggerydVeure més fotosVeure més fotosVeure totes les 24 fotosVeure al mapaParticularitats que li encantaranWi-Fi gratuït en totes les habitacionsaparcament de cotxes\nSobre l'allotjamentDescripcióPer als viatgers què vulguin captar les imatges i els sons de Hok, Holiday home Lilla Sjöbo Vaggeryd és l'el·lecció perfecta. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Holiday home Lilla Sjöbo Vaggeryd ofereix un servei impecable i compleix amb totes les exigències dels més experimentats viatgers. Aquest hotel ofereix nombroses instal.lacions en el lloc per satisfer el més exigent dels clients. A més, totes les habitacions ofereixen una gran varietat de comoditats com ara calefacció, aparell de televisió, nevera, forn microones, renta vaixelles per satisfer els clients més exigents. Pesca de l'hotel, són llocs ideals per a relaxar-se després d'un llarg dia. Si buscau un allotjament còmode i adequat a Hok, faci de Holiday home Lilla Sjöbo Vaggeryd la vostra llar.Mostrar mésCaracterístiquesAccés a InternetWi-Fi gratuït en totes les habitacionsZones públiques amb Wi-Fi Desplaçamentaparcament de cotxes Serveis i comoditatszona de fumadors Accéss'admeten animals de companyia Disponible a totes les habitacionsaparell de televisióforn microonesrentadoraempolles d'aigua de cortesianeverarenta vaixellesMostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar mésAvís importantCal abonar l’import total de la reserva abans de l’arribada. NOVASOL t'enviarà una confirmació amb tota la informació del pagament. Un cop hagin rebut el pagament, t'enviaran un e-mail amb les dades de l’establiment, com ara l’adreça i el lloc on has de recollir les claus.


ÈXIT DE L’STAGE AMB EL CAMPIÓ OLÍMPIC JEON KI YOUNG\nCampió Olímpic i 3 cops Campió del Món són només alguns dels títols del palmarès del judoka coreà Jeon Ki Young, que ha realitzat un stage els dies 2 i 3 de gener a Badia del Vallès. Esportistes arribats d’arreu de Catalunya per l’ocasió es van concentrar dimarts a la tarda i dimecres al matí per tal de seguir les explicacions de triple campió del món.\nEls entrenaments han estat de caràcter obert, adreçats a judokes de categoria cadet en endavant i a mestres i entrenadors, amb un límit de fins a 170 participants. Les sessions les ha dirigit íntegrament el campió coreà, qui ha fet totes les explicacions en anglès. El primer dia l’entrenament es va centrar en la tècnica de morote seoi nage i les seves variants. En canvi, dimecres es van mostrar un ventall de tècniques utilitzades i perfeccionades per Jeon Ki Young.\nEl Complex Esportiu de Badia del Vallès ha estat l’espai on s’han dut a terme les sessions que també han comptat amb la presència del mestre 9è DAN, Lee Young.\nCal destacar la implicació i el compromís de Jeon, que va prestar molta atenció a tots els participants i va anar fent correccions i atenent dubtes personalitzats al llarg de les classes.\nEl President de la Federació Catalana de Judo i D.A., Fermín Parra i el Director Esportiu, Jordi Yuste han estat a sobre el tatami durant els dos dies seguint les demostracions del judoka asiàtic. Abans d’acomiadar els dos dies d’stage, el President i el Vicepresident Institucional, Isabelo Pacheco, van fer el lliurament de dues plaques commemoratives d’agraïment a Jeon Ki Young i a Lee Young.\nEl Regidor d’Esports i Tinent d’Alcaldessa de Badia, Josep Martínez, va presenciar una estona de la masterclass i va dirigir unes paraules per agrair el privilegi que significa per la seva ciutat acollir actes d’aquest tipus.\nLa darrera sessió es va cloure amb una fotografia de grup i amb una cua de judokes esperant per fer-se una foto amb Jeon Ki Young.\nEn acabar, el mestre Lee i Young van visitar les instal·lacions de la Federació acompanyats del President Parra.


França exigirà una prova PCR o TA de menys de 24 hores als visitants espanyols\nFrança demanarà als espanyols pauta completa de vacunació o prova molt recent | EP\nEl país veí únicament eximirà de la prova als ciutadans que comptin amb la pauta completa de vacunació\nper Andrei Crista / ACN 17/07/2021 15:45h\nLa forta expansió de la variant Delta de la COVID-19 a diversos països, entre els quals Espanya, preocupa les autoritats franceses. El govern de França ha actualitzat les restriccions per l'índex de contagi en diversos estats. En aquest sentit, exigeix des d'aquesta mitjanit un test d'antígens (TA) o una PCR negatius fets en les 24 hores prèvies al desplaçament als viatgers provinents d'Espanya, Portugal, Grècia, els Països Baixos i el Regne Unit.\nFrança endureix les condicions sanitàries per accedir al país\nEl canvi fet per decret amb data 16 de juliol modifica les mesures que el país gal tenia en vigor des de principis de juny. Fins ara, es permetia més marge de temps per a les proves TA o PCR prèvies al desplaçament.\n"Adaptem les mesures a les fronteres per lluitar contra el virus", ha afirmat en una piulada el Secretari d'Estat de Turisme Jean-Baptiste Lemoyne. El test o la PCR no és necessari per a les persones amb una pauta de vacunació completa. El responsable també ha reiterat que es desaconsella viatjar a un país que estigui en zona vermella de contagis.\nLa pressió als hospitals catalans segueix augmentant\nAquest dissabte, el departament de Salut ha confirmat 7844 nous positius de COVID-19 en les últimes 24 hores, i una defunció vinculada a la malaltia. A més a més, també segueixen augmentant les hospitalitzacions.\nEn concret, 78 pacients han ingressat a planta per coronavirus, i també hi ha 13 pacients crítics més. Cal tenir en compte que en aquests moments hi ha 16 ingressats que tenen menys de 30 anys, i 91 amb edats d'entre 30 i 49 anys.\nPedro Sánchez destaca el bon ritme de vacunació a Espanya\nTambé aquest dissabte, el president del govern espanyol, Pedro Sánchez, ha tret pit aquest dissabte sobre el ritme de vacunació a Espanya. Concretament, ha assegurat que "la setmana que ve un de cada dos espanyols tindrà la pauta completa".\n"Ahir vam complir una nova fita amb la xifra de 50 milions de dosis administrades i arribarem al 70% de la població vacunada abans que acabi l'estiu", ha aplaudit Sánchez en un acte del PSOE acompanyat del candidat socialista a la Junta d'Andalusia, Juan Espadas.\nDe fet, el president espanyol ha carregat contra una oposició "derrotista i ominosa" pel que fa la pandèmia i basada exclusivament a criticar tot allò que fa l'executiu. "Només sap dir una cosa, vagi-se'n senyor Sánchez, com ja van fer amb González i Zapatero", ha ironitzat.\nEl govern espanyol diu que continuarà centrant-se a superar la pandèmia\n"Inclús m'han arribat a criticar que nomeni els meus ministres. Aquesta és l'oposició que tenim, la del no a tot", ha insistit en la seva crítica Sánchez.\n"Però mireu, us dic una cosa, allà ells amb la seva confrontació i crispació. Nosaltres a l'important i el que volen els espanyols: la vacunació, la recuperació i la modernització del país per superar aquesta pandèmia", ha reflexionat en veu alta el president espanyol enmig dels aplaudiments de la militància.\n"Això és el que farem fins a l'any 2023", ha etzibat Sánchez, que també ha anunciat que en la pròxima conferència de presidents –prevista a finals de juliol. "Farem un pas endavant contra el repte demogràfic i aportarem 10.000 MEUR que seran una oportunitat per a tots els territoris".\n"Igual que no es pot quedar cap persona enrere, tampoc es pot quedar enrere cap territori", ha puntualitzat el president del govern espanyol. Sánchez també ha fet explícita la seva confiança que Juan Espadas sigui el pròxim president de la Junta d'Andalusia.\n"Espero que aviat estiguis firmant decrets com a president de la Junta. Cal un govern amb ambició, visió i un projecte per a modernitzar Andalusia", ha conclòs Sánchez.\nDesallotgen 3 urbanitzacions i un monestir per l'incendi d'ara mateix a l'Empordà\nTurisme Estiu França Alerta Sanitària


Una ratxa de potents pertorbacions deixarà nevades abundants al Pirineu | NacióRipollès\nper Jordi Ubach Llorens , 18 de novembre de 2016 a les 12:25 |\nUn home camina per un carrer ple de neu a Espot, en imatge d'arxiu. Foto: ACN\nUna gran pertorbació arribarà la setmana que ve a Catalunya i deixarà pluges generals a gran part del país i nevades generoses al Pirineu que cauran durant dies, segons el pronòstic de Meteopirineus Catalans. El portal meteorològic apunta que, de complir-se la previsió tal com marquen avui els models, estaríem parlant d’una situació de nevades primerenques de primera divisió. Els gruixos podrien superar el metre de neu a les cotes mitjanes-altes del Pirineu però puntualment es podrien acostar als dos metres.\nDe moment, el cap de setmana serà força tranquil, amb un primer front que arribarà el diumenge al vespre i dilluns, seguit d'un de més actiu entre dimecres i dijous i un tercer front de cara al divendres de la setmana que ve i el cap de setmana.\nAvui l'ambient serà més fresc que dies enrere, amb ruixats poc importants i neu per sobre dels 1.700 metres. Per demà dissabte no s'esperen precipitacions i tindrem ambient fred de nit i fresc al migdia. De cara a diumenge augmentarà la nuvolositat durant el matí, fins i tot amb algun primer ruixat, que s'aniran fent més extensos durant la tarda, amb una cota de neu entorn dels 1.800 metres.\nLa setmana que ve començarà moguda, amb pluges extenses i registres abundants a molts indrets del Pirineu, amb una cota de neu que sembla que pujaria fins els 2.200 metres. Dimarts i dimecres arribarà una nova i més potent pertorbació, i la cota de neu ja aniria baixant als 1.600 metres. La tercera és de més difícil predicció, però també sembla important.\nS'haurà d'anar seguint l'evolució dels mapes durant els pròxims dies però, avui dia, els models meteorològics anuncien una setmana de nevades molt importants al Pirineu. Més informació amb la predicció meteorològica al Pirineu del Servei Meteorològic de Catalunya.\nSocietat, nevades, neu, meteorologia, fred, Pirineus